《同谢二兄弟游城南王氏园坐竹中水上》
宋代·刘攽

昧旦从吏役，中昃既休閒。慨然田野兴，策马从近关。

谢公虽朝裾，雅意存东山。相期物外游，待我季孟间。

晴阳煦烟郊，蔼蔼春气还。南溪已浮冰，乱石声潺潺。

意得境弥好，形劳心讵艰。名园得暂息，奇树多可攀。

去水贯林竹，脩篁夹澄湾。波光龙蛇行，微风鸣佩环。

窄径偶深入，交柯存勿删。并流一长啸，照影清心颜。

胜事岂有尽，向此同蒯菅。发兴自我辈，忽如远尘寰。

严城迫归鞅，夕阳稍朱殷。后游期不忘，秀卉春斓斑。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。